[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.12.2007

COM(2007) 835 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την κατάργηση του δασμού αντιντάμπινγκ στις εισαγωγές σιδηρομολυβδαινίου καταγωγής Λαϊκής Δημοκρατίας της Κίνας και την περάτωση της διαδικασίας σχετικά με τις εν λόγω εισαγωγές έπειτα από την επανεξέταση που διενεργήθηκε δυνάμει του άρθρου 11 παράγραφος 3 του κανονισμού (ΕΚ) αριθ. 384/96 του Συμβουλίου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

110 | Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 2005, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (EΚ) αριθ. 2117/2005 του Συμβουλίου, της 21ης Δεκεμβρίου 2005, («ο βασικός κανονισμός») στη διαδικασία που αφορά τις εισαγωγές σιδηρομολυβδαινίου καταγωγής Λαϊκής Δημοκρατίας της Κίνας, κατόπιν επανεξέτασης ως προς «νέο εξαγωγέα» σύμφωνα με το άρθρο 11 παράγραφος 3 του βασικού κανονισμού. |

120 | Γενικό πλαίσιο Η παρούσα πρόταση υποβάλλεται στο πλαίσιο της εφαρμογής του βασικού κανονισμού και προκύπτει από μια έρευνα που διεξήχθη σύμφωνα με τις ουσιαστικές και διαδικαστικές απαιτήσεις του βασικού κανονισμού. |

139 | Ισχύουσες διατάξεις στον τομέα που καλύπτει η πρόταση Δεν υφίστανται διατάξεις στον τομέα της πρότασης. |

141 | Συνέπεια με άλλες πολιτικές και στόχους της Ένωσης Άνευ αντικειμένου. |

Διαβουλευσεισ με τα ενδιαφερομενα μερη και εκτιμηση επιπτωσεων |

Διαβουλεύσεις με τα ενδιαφερόμενα μέρη |

219 | Έχει ήδη δοθεί η δυνατότητα στους ενδιαφερομένους τους οποίους αφορά η παρούσα διαδικασία να υπερασπιστούν τα συμφέροντά τους κατά τη διάρκεια της έρευνας, σύμφωνα με τις διατάξεις του βασικού κανονισμού. |

Συγκέντρωση και χρήση εμπειρογνωμοσύνης |

229 | Δεν υπήρξε ανάγκη προσφυγής σε εξωτερική εμπειρογνωμοσύνη. |

230 | Εκτίμηση επιπτώσεων Η παρούσα πρόταση απορρέει από την εφαρμογή του βασικού κανονισμού. Ο βασικός κανονισμός δεν προβλέπει γενική εκτίμηση των επιπτώσεων, αλλά περιέχει διεξοδικό κατάλογο των όρων που πρέπει να εκτιμηθούν. |

Νομικα στοιχεία της πρότασης |

305 | Συνοπτική παρουσίαση των προτεινόμενων μέτρων Στις 31 Οκτωβρίου 2006, η Επιτροπή ξεκίνησε αυτεπαγγέλτως πλήρη ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές σιδηρομολυβδαινίου («FeMo») καταγωγής Λαϊκής Δημοκρατίας της Κίνας («ΛΔΚ») τα οποία επιβλήθηκαν με τον κανονισμό (EΚ) αριθ. 215/2002 του Συμβουλίου, της 28ης Ιανουαρίου 2002. Στις 30 Ιανουαρίου 2007, σύμφωνα με τις διατάξεις του άρθρου 11 παράγραφος 7 του βασικού κανονισμού, η αυτεπάγγελτη πλήρης ενδιάμεση επανεξέταση επεκτάθηκε προκειμένου να καλύψει το θέμα της επανεξέτασης ενόψει της λήξης ισχύος των μέτρων όπως ορίζεται στο άρθρο 11 παράγραφος 2 του βασικού κανονισμού, δηλ. να διαπιστωθεί αν η λήξη των μέτρων αντιντάμπινγκ θα ήταν ή όχι πιθανό να οδηγήσει στη συνέχιση ή επανάληψη του ντάμπινγκ και της ζημίας. Από την έρευνα επανεξέτασης προέκυψε ότι, σε περίπτωση κατάργησης των μέτρων, δεν είναι πιθανό να επαναληφθούν οι εξαγωγές FeMo από τη ΛΔΚ στην Κοινότητα σε τιμές ντάμπινγκ. Κατά συνέπεια, δεν υπάρχει κανένας λόγος να διατηρηθούν τα ισχύοντα μέτρα όσον αφορά τις εισαγωγές FeMo από τη χώρα αυτή. Ως εκ τούτου, προτείνεται στο Συμβούλιο να εγκρίνει τη συνημμένη πρόταση κανονισμού, ούτως ώστε να καταργηθούν τα ισχύοντα μέτρα κατά της ΛΔΚ και να περατωθεί η διαδικασία κατά της εν λόγω χώρας. |

310 | Νομική βάση Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005. |

329 | Αρχή της επικουρικότητας Η πρόταση υπάγεται στην αποκλειστική αρμοδιότητα της Κοινότητας. Συνεπώς, δεν εφαρμόζεται η αρχή της επικουρικότητας. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τον(τους) εξής λόγο(-ους). |

331 | Η μορφή της δράσης περιγράφεται στον προαναφερθέντα βασικό κανονισμό και δεν αφήνει περιθώριο για λήψη απόφασης σε εθνικό επίπεδο. |

332 | Η αναφορά του τρόπου με τον οποίο ο οικονομικός και διοικητικός φόρτος που βαρύνει την Κοινότητα, τις κυβερνήσεις των κρατών μελών, τις περιφερειακές και τις τοπικές αρχές, τους οικονομικούς παράγοντες και τους πολίτες ελαχιστοποιείται και είναι αναλογικός προς το στόχο της πρότασης είναι άνευ αντικειμένου. |

Επιλογή πράξεων |

341 | Προτεινόμενες πράξεις: κανονισμός. |

342 | Άλλες πράξεις δεν κρίθηκαν κατάλληλες για τον(τους) εξής λόγο(-ους). Ο προαναφερόμενος βασικός κανονισμός δεν προβλέπει εναλλακτικές επιλογές. |

Δημοσιονομικές επιπτώσεις |

409 | Η πρόταση δεν έχει επιπτώσεις στον κοινοτικό προϋπολογισμό. |

1. Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την κατάργηση του δασμού αντιντάμπινγκ στις εισαγωγές σιδηρομολυβδαινίου καταγωγής Λαϊκής Δημοκρατίας της Κίνας και την περάτωση της διαδικασίας σχετικά με τις εν λόγω εισαγωγές έπειτα από την επανεξέταση που διενεργήθηκε δυνάμει του άρθρου 11 παράγραφος 3 του κανονισμού (ΕΚ) αριθ. 384/96 του Συμβουλίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] («ο βασικός κανονισμός») και ιδίως το άρθρο 11 παράγραφοι 2, 3 και 7,

την πρόταση που υπέβαλε η Επιτροπή ύστερα από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

1. Ισχύοντα μέτρα

2. Τον Ιανουάριο του 2002 το Συμβούλιο, με τον κανονισμό (EΚ) αριθ. 215/2002[2], επέβαλε οριστικό δασμό αντιντάμπινγκ στις εισαγωγές σιδηρομολυβδαινίου («FeMo») καταγωγής Λαϊκής Δημοκρατίας της Κίνας («ΛΔΚ»), που υπάγεται στον κωδικό ΣΟ 7202 70 00 (το «υπό εξέταση προϊόν»). Η έρευνα που κατέληξε στην επιβολή των μέτρων αυτών κάλυψε την περίοδο από 1 Οκτωβρίου 1999 έως 30 Σεπτεμβρίου 2000 και αναφέρεται στο εξής ως «η αρχική έρευνα». Tα μέτρα που επιβλήθηκαν με τον κανονισμό (EΚ) αριθ. 215/2002 συνίσταντο στην επιβολή αρχικού κατ’ αξίαν δασμού 22,5 %.

3. Τον Οκτώβριο του 2006 η Επιτροπή, με την απόφαση 2006/714/EΚ[3], ανέστειλε για περίοδο εννέα μηνών τον οριστικό δασμό αντιντάμπινγκ που είχε επιβληθεί με τον κανονισμό (ΕΚ) αριθ. 215/2002 στις εισαγωγές του υπό εξέταση προϊόντος καταγωγής ΛΔΚ. Η απόφαση για την αναστολή του οριστικού δασμού αντιντάμπινγκ που είχε επιβληθεί με τον κανονισμό (ΕΚ) αριθ. 215/2002 του Συμβουλίου ελήφθη σύμφωνα με τις διατάξεις του άρθρου 14 παράγραφος 4 του βασικού κανονισμού.

4. Στην απόφασή της 2006/714/ΕΚ η Επιτροπή κατέληγε ότι η ζημία που σχετιζόταν με τις εισαγωγές του υπό εξέταση προϊόντος καταγωγής ΛΔΚ δεν ήταν πιθανόν να επαναληφθεί λόγω της αναστολής των μέτρων, δεδομένης της προσωρινής αλλαγής των συνθηκών της αγοράς και, ιδίως, του υψηλού επιπέδου των τιμών του υπό εξέταση προϊόντος στην κοινοτική αγορά, που ήταν πολύ υψηλότερο από το ζημιογόνο επίπεδο που διαπιστώθηκε κατά την αρχική έρευνα, σε συνδυασμό με την, κατά τους ισχυρισμούς, έλλειψη ισορροπίας μεταξύ προσφοράς και ζήτησης του υπό εξέταση προϊόντος.

5. Τον Ιούλιο του 2007 το Συμβούλιο, με τον κανονισμό (ΕΚ) αριθ. 856/2007[4], παρέτεινε έως την 31η Ιανουαρίου 2008 την αναστολή του οριστικού δασμού αντιντάμπινγκ που επιβλήθηκε με τον κανονισμό (ΕΚ) αριθ. 215/2002 στις εισαγωγές σιδηρομολυβδαινίου καταγωγής ΛΔΚ.

6. Στον κανονισμό (ΕΚ) αριθ. 856/2007 το Συμβούλιο κατέληξε ότι η κατάσταση της κοινοτικής αγοράς όσον αφορά το υπό εξέταση προϊόν παρέμεινε αμετάβλητη μετά την αναστολή του δασμού αντιντάμπινγκ τον Οκτώβριο του 2006 και αποφάσισε να παρατείνει, έως ότου ολοκληρωθεί η επανεξέταση (βλ. αιτιολογικές σκέψεις 6 έως 8), την αναστολή των ισχυόντων μέτρων, σύμφωνα με τις διατάξεις του άρθρου 14 παράγραφος 4 του βασικού κανονισμού.

2. Επανεξέταση των μέτρων

7. Στις 31 Οκτωβρίου 2006 ξεκίνησε αυτεπαγγέλτως πλήρης ενδιάμεση επανεξέταση των μέτρων αντιντάμπινγκ που είχαν ληφθεί για τις εισαγωγές FeMo καταγωγής ΛΔΚ, σύμφωνα με τις διατάξεις του άρθρου 11 παράγραφος 3 του βασικού κανονισμού, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης [5], αφού τα στοιχεία στη διάθεση της Επιτροπής υποδήλωναν ότι οι περιστάσεις βάσει των οποίων είχαν θεσπιστεί τα ισχύοντα μέτρα είχαν αλλάξει σε βαθμό που τα μέτρα ήταν πλέον ενδεχομένως ανεπαρκή και ότι ορισμένες από τις εν λόγω αλλαγές φαίνεται να είχαν διάρκεια.

8. Υπενθυμίζεται ότι, σύμφωνα με τις διατάξεις του άρθρου 11 παράγραφος 7 του βασικού κανονισμού, όταν κατά τη λήξη της περιόδου εφαρμογής μέτρων αντιντάμπινγκ, όπως αυτή ορίζεται στο άρθρο 11 παράγραφος 2 του βασικού κανονισμού, βρίσκεται σε εξέλιξη ενδιάμεση επανεξέταση των μέτρων αντιντάμπινγκ δυνάμει του άρθρου 11 παράγραφος 3 του βασικού κανονισμού, η ενδιάμεση επανεξέταση καλύπτει επίσης τις περιστάσεις σχετικά με την επανεξέταση ενόψει της λήξης της ισχύος των μέτρων, που ορίζονται στο άρθρο 11 παράγραφος 2 του βασικού κανονισμού.

9. Λαμβάνοντας υπόψη τα ανωτέρω και δεδομένου ότι τα μέτρα που έχουν επιβληθεί με τον κανονισμό (ΕΚ) αριθ. 215/2002 επρόκειτο να λήξουν τον Ιανουάριο του 2007, η αυτεπάγγελτη πλήρης ενδιάμεση επανεξέταση που αναφέρεται στην αιτιολογική σκέψη 6 κάλυψε επίσης τις περιστάσεις σχετικά με την επανεξέταση ενόψει της λήξης της ισχύος των μέτρων. Κατά συνέπεια, η αυτεπάγγελτη πλήρης ενδιάμεση επανεξέταση έπρεπε να καταλήξει σε συμπεράσματα ως προς το αν η λήξη της ισχύος των μέτρων ήταν ή όχι πιθανό να οδηγήσει σε συνέχιση ή επανάληψη του ντάμπινγκ και της ζημίας.

3. Έρευνα

10. Η Επιτροπή ενημέρωσε επίσημα τους παραγωγούς στη ΛΔΚ και την ένωσή τους, τους χρήστες και τις ενώσεις τους στην Κοινότητα που είναι γνωστό ότι ενδιαφέρονται για το θέμα, τους αντιπροσώπους της ΛΔΚ και τους γνωστούς κοινοτικούς παραγωγούς και την ένωσή τους, σχετικά με την έναρξη της αυτεπάγγελτης πλήρους ενδιάμεσης επανεξέτασης. Έδωσε επίσης στα ενδιαφερόμενα μέρη τη δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση σχετικά με την έναρξη της διαδικασίας.

11. Λόγω του μεγάλου αριθμού των κινέζων παραγωγών-εξαγωγέων που αναμενόταν να συμμετάσχουν, θεωρήθηκε σκόπιμο, σύμφωνα με το άρθρο 17 του βασικού κανονισμού, να εξεταστεί η ενδεχόμενη εφαρμογή της μεθόδου δειγματοληψίας. Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι, να επιλέξει ένα δείγμα, ζητήθηκε από τα ανωτέρω μέρη να αναγγελθούν εντός 15 ημερών από την έναρξη της επανεξέτασης και να παράσχουν στην Επιτροπή τις πληροφορίες που ζητούνται στην ανακοίνωση για την έναρξη. Εν τούτοις, μόνον ένας κινέζος παραγωγός εμφανίστηκε και παρείχε τις απαιτούμενες πληροφορίες για τη δειγματοληψία. Επομένως, η Επιτροπή αποφάσισε να μην καταφύγει στη δειγματοληψία.

12. Για να επιτρέψει στους παραγωγούς-εξαγωγείς στη ΛΔΚ να υποβάλουν, εάν το επιθυμούσαν, αίτηση για την αναγνώριση καθεστώτος οικονομίας αγοράς («ΚΟΑ») ή για χορήγηση ατομικής μεταχείρισης («ΑΜ»), η Επιτροπή απέστειλε έντυπα αίτησης στους παραγωγούς-εξαγωγείς που ήταν γνωστό ότι ενδιαφέρονται, στις αρχές της ΛΔΚ και στο Εμπορικό Επιμελητήριο Εισαγωγέων και Εξαγωγέων Μετάλλων, Ορυκτών και Χημικών Προϊόντων της Κίνας («ΕΕΕΕΜΟΧΠΚ»).

13. Η Επιτροπή απέστειλε ερωτηματολόγια στο μοναδικό συνεργαζόμενο κινέζο παραγωγό, στους χρήστες και τους μη συνδεδεμένους εισαγωγείς που είναι γνωστό ότι ενδιαφέρονται και στους γνωστούς παραγωγούς FeMo στις Ηνωμένες Πολιτείες της Αμερικής («ΗΠΑ»), που είχαν επιλεγεί ως ανάλογη χώρα στην αρχική έρευνα.

14. Απαντήσεις στα ερωτηματολόγια απέστειλαν τρεις κοινοτικοί παραγωγοί (που αντιπροσωπεύουν το 100% της παραγωγής στην Κοινότητα), ένας παραγωγός της ΛΔΚ, δύο χρήστες και ένας παραγωγός των ΗΠΑ. Η Επιτροπή έλαβε επίσης σχόλια και πληροφορίες από δύο χρήστες, την European Foundries Association, την Cast Metals Federation, την European Confederation of Iron and Steel Industries («EUROFER»), την Association of European Ferro Alloys Producers («EUROALLIAGES»), το ΕΕΕΕΜΟΧΠΚ, έναν κινέζο παραγωγό και έναν αμερικανό παραγωγό.

15. Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για την ανάλυσή της και πραγματοποίησε επισκέψεις επαλήθευσης στις εγκαταστάσεις των εξής εταιρειών:

α) Κοινοτικοί παραγωγοί

- Climax Molybdenum UK Ltd, Stowmarket, Ηνωμένο Βασίλειο

- Sadaci, N.V., Gent, Bέλγιο

- Treibacher Industrie AG, Treibach-Althofen, Aυστρία

β) Παραγωγός στη ΛΔΚ

- Nanjing Metalink International Cο Ltd, Nanjing

γ) Παραγωγός στις ΗΠΑ

- Bear Metallurgical Company, Butler, Pennsylvania

δ) Κοινοτικοί χρήστες

- Corus UK Limited, Scunthorpe, Ηνωμένο Βασίλειο

- Böhler-Uddeholm AG, Vienna, Aυστρία

- Η έρευνα των περιστάσεων όσον αφορά το ντάμπινγκ και τη ζημία και/ή τη συνέχιση και/ή επανάληψη του ντάμπινγκ και της ζημίας κάλυψε την περίοδο από 1 Οκτωβρίου 2005 έως 30 Σεπτεμβρίου 2006 («περίοδος έρευνας επανεξέτασης» ή «ΠΕΕ»). Η εξέταση των τάσεων σχετικά με την εκτίμηση του ενδεχομένου να συνεχιστεί και/ή να επαναληφθεί η ζημία κάλυψε την περίοδο από 1ης Ιανουαρίου 2003 έως το τέλος της ΠΕΕ («η υπό εξέταση περίοδος»).

B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

1. Υπό εξέταση προϊόν

16. Ο ορισμός του υπό εξέταση προϊόντος αντιστοιχεί στον ορισμό ο οποίος χρησιμοποιήθηκε για την αρχική έρευνα που αναφέρεται στην αιτιολογική σκέψη 1 ανωτέρω.

17. Το εν λόγω προϊόν είναι το σιδηρομολυβδαίνιο καταγωγής ΛΔΚ, που επί του παρόντος υπάγεται στον κωδικό ΣΟ ex 7202 70 00.

18. Το FeMo είναι ένα σιδηρόκραμα που αποτελείται συνήθως από μολυβδαίνιο σε ποσοστό 45% έως 80%, σίδηρο και μικρές ποσότητες ακαθαρσιών. Η πραγματική περιεκτικότητα του FeMo σε μολυβδαίνιο (Mo) ποικίλλει και εκφράζεται ως ποσοστό επί του συνολικού βάρους του FeMo. Οι δύο κύριοι τύποι παραγωγικής διαδικασίας που χρησιμοποιούνται για την παραγωγή FeMo είναι η θερμική και η ηλεκτρολυτική διαδικασία. Και στις δύο συγκεκριμένες διαδικασίες, ο τεχνικός βαθμός τριοξειδίου του μολυβδαινίου («MoO3») μειώνεται με την παρουσία σιδήρου. Εν τούτοις, για πρακτικούς λόγους και λόγω του υψηλότερου κόστους η ηλεκτρολυτική μέθοδος δεν χρησιμοποιείται. Στη θερμική παραγωγική διαδικασία χρησιμοποιούνται μέταλλα αργιλίου και πυριτίου για τη μείωση φορτίου που αποτελείται από μείγμα MoO3 και οξειδίου του σιδήρου.

19. Το FeMo χρησιμοποιείται στα λιωμένα μέταλλα κατά την παραγωγή κράματος χάλυβα και χυτοσιδήρου λόγω της ικανότητας του μολυβδαινίου να ενισχύει την αντοχή των κραμάτων χάλυβα και του χυτοσιδήρου στη διάβρωση και στη θερμότητα.

20. Το προϊόν πωλείται σε διαφορετικές ποιότητες ανάλογα με την περιεκτικότητα σε μολυβδαίνιο και το ποσοστό ακαθαρσιών. Η έρευνα έχει δείξει ότι όλες οι ποιότητες του προϊόντος έχουν τα ίδια βασικά φυσικά και χημικά χαρακτηριστικά και τις ίδιες χρήσεις. Επομένως, για τους σκοπούς της τρέχουσας επανεξέτασης, όλα τα είδη του υπό εξέταση προϊόντος θεωρούνται ως ένα και το αυτό προϊόν.

2. Ομοειδές προϊόν

21. Η τρέχουσα επανεξέταση κατέδειξε ότι το υπό εξέταση προϊόν και το FeMo που παράγεται και πωλείται στις εγχώριες αγορές της ΛΔΚ και των ΗΠΑ καθώς επίσης και το FeMo που κατασκευάζεται και πωλείται στην Κοινότητα από τους κοινοτικούς παραγωγούς έχουν τα ίδια βασικά φυσικά και χημικά χαρακτηριστικά και τις ίδιες χρήσεις. Συνεπώς, τα προϊόντα αυτά θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού.

Γ. ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ

1. Προκαταρκτικές παρατηρήσεις

22. Σύμφωνα με το άρθρο 11 παράγραφοι 2, 3 και 7 του βασικού κανονισμού, εξετάστηκε εάν υπήρχε πράγματι πρακτική ντάμπινγκ και εάν η λήξη της ισχύος των μέτρων θα ήταν πιθανό να οδηγήσει στη συνέχιση ή στην επανάληψη του ντάμπινγκ.

23. Στη διάρκεια της ΠΕΕ δεν πραγματοποιήθηκε στην Κοινότητα σχεδόν καμία εισαγωγή FeMo καταγωγής ΛΔΚ («η υπό εξέταση χώρα»). Σύμφωνα με τη Eurostat, οι εισαγωγές από την εμπλεκόμενη στη διαδικασία χώρα ανήλθαν μόλις σε 13,8 τόνους στην ΕΕ 27 κατά τη διάρκεια της ΠΕΕ (ποσότητα που αντιπροσωπεύει περίπου το 0,04% της κοινοτικής κατανάλωσης), ενώ κατά την αρχική έρευνα υπερέβαιναν τους 13.200 τόνους στην ΕΕ 15. Πρέπει να σημειωθεί ότι όλα τα δεδομένα για το FeMo στον κανονισμό έχουν προσαρμοστεί ώστε να ανταποκρίνονται στην περιεκτικότητα σε Mo.

24. Κατά τη διάρκεια της ΠΕΕ ο μοναδικός συνεργαζόμενος κινέζος παραγωγός δεν πραγματοποίησε εξαγωγικές πωλήσεις FeMo προς την Κοινότητα ή οποιαδήποτε άλλη χώρα και, επομένως, δεν ήταν δυνατό να πραγματοποιηθεί αντιπροσωπευτικός υπολογισμός της πρακτικής ντάμπινγκ με βάση τα δικά του δεδομένα προκειμένου να καθοριστεί η πιθανότητα συνέχισης των εξαγωγών σε τιμές ντάμπινγκ.

25. Κατά συνέπεια, στην ανάλυση του ενδεχομένου επανάληψης του ντάμπινγκ έπρεπε να συνεκτιμηθούν πληροφορίες σχετικά με την περίοδο μετά την ΠΕΕ, όταν δηλαδή ο δασμός αντιντάμπινγκ ανεστάλη.

2.1. Καθεστώς οικονομίας της αγοράς («ΚΟΑ»)

26. Σύμφωνα με το άρθρο 2 παράγραφος 7 στοιχείο β) του βασικού κανονισμού, στις περιπτώσεις ερευνών αντιντάμπινγκ που αφορούν εισαγωγές καταγωγής ΛΔΚ, η κανονική αξία καθορίζεται σύμφωνα με τις παραγράφους 1 έως 6 του εν λόγω άρθρου για τους παραγωγούς-εξαγωγείς που απέδειξαν ότι πληρούν τα κριτήρια που ορίζονται στο άρθρο 2 παράγραφος 7 στοιχείο γ) του βασικού κανονισμού, δηλαδή εάν οι εν λόγω παραγωγοί-εξαγωγείς αποδείξουν ότι υπόκεινται σε συνθήκες οικονομίας της αγοράς όσον αφορά την κατασκευή και την πώληση του ομοειδούς προϊόντος. Εν συντομία, και για ενδεικτικούς μόνο λόγους, τα κριτήρια αυτά καθορίζονται συνοπτικά παρακάτω:

27. 1. οι επιχειρηματικές αποφάσεις και το κόστος καθορίζονται σε συνάρτηση με την αγορά και χωρίς σημαντική κρατική παρέμβαση·

28. 2. τα λογιστικά βιβλία ελέγχονται από εξωτερικό ελεγκτή, σύμφωνα με τα διεθνή λογιστικά πρότυπα («ΔΛΠ»), και χρησιμοποιούνται για κάθε σκοπό·

29. 3. δεν υπάρχουν σημαντικές στρεβλώσεις, κατάλοιπα του προηγούμενου συστήματος το οποίο δεν στηριζόταν στην οικονομία της αγοράς·

30. 4. η ασφάλεια δικαίου και η σταθερότητα διασφαλίζονται από νομοθεσία σχετικά με την πτώχευση και το ιδιοκτησιακό καθεστώς·

31. 5. ο καθορισμός των συναλλαγματικών ισοτιμιών γίνεται σε τιμές αγοράς.

32. Ο μοναδικός συνεργαζόμενος κινέζος παραγωγός FeMo ζήτησε να του αναγνωριστεί ΚΟΑ σύμφωνα με το άρθρο 2 παράγραφος 7 στοιχείο β) του βασικού κανονισμού και συμπλήρωσε την αίτηση για την αναγνώριση ΚΟΑ για παραγωγούς-εξαγωγείς εντός των προβλεπόμενων προθεσμιών. Παρ’ όλο που ο συγκεκριμένος κινέζος παραγωγός δεν πραγματοποιούσε εξαγωγικές πωλήσεις FeMo, κρίθηκε σκόπιμο να εξεταστεί η αίτησή του για αναγνώριση ΚΟΑ λόγω του πολύ χαμηλού επιπέδου της κινεζικής συνεργασίας.

33. Για το μοναδικό συνεργαζόμενο κινέζο παραγωγό η Επιτροπή αναζήτησε όλες τις πληροφορίες που θεώρησε απαραίτητες και επαλήθευσε τις πληροφορίες που είχαν υποβληθεί στην αίτηση για αναγνώριση ΚΟΑ στις εγκαταστάσεις της εν λόγω εταιρείας.

34. Ο μοναδικός κινέζος παραγωγός Nanjing Metalink International Co. Ltd., Nanjing, δεν απέδειξε ότι πληροί όλα τα κριτήρια που προβλέπονται στο άρθρο 2 παράγραφος 7 στοιχείο γ) του βασικού κανονισμού. Η εταιρεία δεν πληρούσε τα κριτήρια 1, 2 και 3.

35. Παρ’ όλο που ο συνεργαζόμενος κινέζος παραγωγός-εξαγωγέας, το ΕΕΕΕΜΟΧΠΚ και ο κοινοτικός κλάδος παραγωγής είχαν τη δυνατότητα υποβολής σχολίων σχετικά με τις ανωτέρω διαπιστώσεις, δεν υπέβαλαν σχόλια.

36. Όσον αφορά το κριτήριο 1, διαπιστώθηκε επιτόπου ότι η εταιρεία δεν κατέβαλλε τις ισχύουσες κοινωνικές εισφορές για τη συντριπτική πλειονότητα των εργαζομένων της καταστρατηγώντας, χωρίς καμία επίπτωση, την οικεία κινεζική νομοθεσία. Επιπροσθέτως, η εταιρεία δεν ήταν σε θέση να παρέχει αποδεικτικά στοιχεία ως προς τη μεταβίβαση μετοχών μεταξύ των προηγούμενων και των νέων κινέζων μετόχων. Αποκαλύφθηκε, επίσης επιτόπου, ότι πρόσφατα το κράτος είχε επιβάλει νέους περιορισμούς επί των εξαγωγών στον κινεζικό κλάδο παραγωγής FeMo. Συγκεκριμένα, μετά την ΠΕΕ οι κινεζικές αρχές καθιέρωσαν ένα σύστημα αδειών εξαγωγής για τις εξαγωγές FeMo. Οι παραγωγοί που ζητούν άδεια εξαγωγής πρέπει να πληρούν μια ρητή και περιοριστική δέσμη προϋποθέσεων οι οποίες περιλαμβάνουν, μεταξύ άλλων, την ελάχιστη παραγωγή στο παρελθόν και τον όγκο των εξαγωγικών επιδόσεων. Σύμφωνα με τη σχετική νομοθεσία, οι εμπορικές αρχές κάθε επαρχίας και το ΕΕΕΕΜΟΧΠΚ εξετάζουν όλες τις αιτήσεις και το κινεζικό Υπουργείο Εμπορίου λαμβάνει αποφάσεις και δημοσιεύει κατάλογο των επιχειρήσεων που μπορούν να λάβουν άδεια εξαγωγών. Οι προαναφερόμενες προϋποθέσεις της ελάχιστης παραγωγής και των εξαγωγικών πωλήσεων μπορούν να τροποποιηθούν μονομερώς από τις οικείες αρχές. Είναι προφανές ότι κάθε παραγωγός που δεν πληροί τις επιδόσεις ως προς τους όγκους παραγωγής και εξαγωγικών πωλήσεων δεν δικαιούται να εξάγει FeMo. Το ίδιο ισχύει για κάθε νέο παραγωγό, δεδομένου ότι η χορήγηση των αδειών βασίζεται στα στοιχεία της προηγούμενης παραγωγής και των εξαγωγών. Παρ’ όλο που η προαναφερόμενη εξέλιξη όσον αφορά τις εξαγωγικές πωλήσεις επήλθε μετά τη λήξη της ΠΕΕ, θεωρήθηκε αναγκαίο να συνεκτιμηθεί κατά την αξιολόγηση της αίτησης της εταιρείας για αναγνώριση ΚΟΑ διότι, αν δεν είχε ληφθεί υπόψη, θα μπορούσε να οδηγήσει σε προδήλως ακατάλληλα συμπεράσματα. Επομένως, εξήχθη το συμπέρασμα ότι η εταιρεία δεν απέδειξε ότι πληροί το κριτήριο 1.

37. Όσον αφορά το κριτήριο 2, διαπιστώθηκε επιτόπου ότι δεν είχαν τηρηθεί οι θεμελιώδεις αρχές των διεθνών λογιστικών προτύπων (δηλ. λογιστική βάσει περιουσιακών στοιχείων, συμψηφισμός, ανακολουθίες μεταξύ των ποσών που αναφέρονται στους λογαριασμούς και των πραγματικών βασικών λογιστικών δεδομένων, μη επακριβείς απεικονίσεις των συναλλαγών) τόσο στους λογαριασμούς όσο και στο λογιστικό τους έλεγχο, γεγονός που έθεσε θέμα αξιοπιστίας των λογαριασμών της εταιρείας. Επομένως, εξήχθη το συμπέρασμα ότι η εταιρεία δεν απέδειξε ότι πληροί το κριτήριο 2.

38. Όσον αφορά το κριτήριο 3, διαπιστώθηκε επιτόπου η ύπαρξη σοβαρών στρεβλώσεων που είχαν μεταφερθεί από το σύστημα χωρίς οικονομία της αγοράς. Η εταιρεία ωφελείτο από σημαντικές απαλλαγές της φορολογίας εισοδήματος. Όσον αφορά τα δικαιώματα χρήσης της γης, αποκαλύφθηκαν επιτόπου τα εξής: i) η χορήγηση γης συνδεόταν με οργανισμούς επενδύσεων και ii) οι πληρωμές για δικαιώματα χρήσης γης είτε απουσίαζαν από τα λογιστικά μητρώα είτε δεν συνιστούσαν υποχρέωση στις συμβάσεις των δικαιωμάτων χρήσης γης. Επίσης, τα περιουσιακά στοιχεία είχαν αξιολογηθεί μόνον από κρατικές επιχειρήσεις και δεν υπήρχαν διαθέσιμα αποδεικτικά στοιχεία για τους όρους που ισχύουν όσον αφορά τα βραχυπρόθεσμα δάνεια. Επομένως, εξήχθη το συμπέρασμα ότι η εταιρεία δεν απέδειξε ότι πληροί το κριτήριο 3.

39. Βάσει των ανωτέρω, εξήχθη το συμπέρασμα ότι ο μοναδικός συνεργαζόμενος κινέζος παραγωγός δεν απέδειξε ότι πληροί το σύνολο των κριτηρίων που ορίζονται στο άρθρο 2 παράγραφος 7 στοιχείο γ) του βασικού κανονισμού και, ως εκ τούτου, δεν είναι δυνατό να του αναγνωριστεί ΚΟΑ.

2.2. Ατομική μεταχείριση («ΑΜ»)

40. Σύμφωνα με το άρθρο 2 παράγραφος 7 στοιχείο α) του βασικού κανονισμού, επιβάλλεται δασμός σε επίπεδο χώρας για τις χώρες που υπάγονται στο εν λόγω άρθρο, εκτός από τις περιπτώσεις στις οποίες οι εταιρείες είναι σε θέση να αποδείξουν ότι πληρούν το σύνολο των κριτηρίων που ορίζονται στο άρθρο 9 παράγραφος 5 του βασικού κανονισμού.

41. Ο μοναδικός κινέζος παραγωγός που ζήτησε την αναγνώριση ΚΟΑ ζήτησε και ΑΜ στην περίπτωση που δεν του αναγνωριστεί ΚΟΑ.

42. Με βάση τις διαθέσιμες πληροφορίες διαπιστώθηκε ότι, στη διάρκεια της ΠΕΕ, η εταιρεία δεν είχε πραγματοποιήσει εξαγωγές FeMo στην Κοινότητα ή σε οποιαδήποτε άλλη χώρα. Δεν κατέστη, επομένως, δυνατό να κριθεί αν η εταιρεία πληρούσε τις απαιτήσεις που προβλέπονται στο άρθρο 9 παράγραφος 5 του βασικού κανονισμού. Κατά συνέπεια, εξήχθη το συμπέρασμα ότι δεν ήταν δυνατό να αναγνωριστεί ΑΜ στην εταιρεία.

2.3. Ανάλογη χώρα

43. Σύμφωνα με το άρθρο 2 παράγραφος 7 του βασικού κανονισμού, στην περίπτωση εισαγωγών από χώρες χωρίς οικονομία της αγοράς και για τις χώρες που προσδιορίζονται στο άρθρο 2 παράγραφος 7 στοιχείο β) του βασικού κανονισμού, στο βαθμό που δεν μπορεί να χορηγηθεί ΚΟΑ, η κανονική αξία πρέπει να καθορίζεται με βάση την τιμή ή την κατασκευασμένη αξία σε ανάλογη χώρα.

44. Στην ανακοίνωση για την έναρξη της διαδικασίας η Επιτροπή είχε εκφράσει την πρόθεσή της να χρησιμοποιήσει τις ΗΠΑ ως ανάλογη χώρα για τον καθορισμό της κανονικής αξίας όσον αφορά τη ΛΔΚ και είχε καλέσει τα ενδιαφερόμενα μέρη να διατυπώσουν τις παρατηρήσεις τους σχετικά. Ως προς αυτό, δεν υποβλήθηκαν νέες παρατηρήσεις. Με βάση τα ανωτέρω συνάγεται το συμπέρασμα ότι οι ΗΠΑ αποτελούν κατάλληλη ανάλογη χώρα σύμφωνα με το άρθρο 2 παράγραφος 7 στοιχείο α) του βασικού κανονισμού, όπως είχε κριθεί και στην αρχική έρευνα.

2.4. Περιθώριο ντάμπινγκ στη διάρκεια της ΠΕΕ

45. Όπως αναφέρεται στην αιτιολογική σκέψη 23 ανωτέρω, στη διάρκεια της ΠΕΕ δεν πραγματοποιήθηκαν εισαγωγές του υπό εξέταση προϊόντος στην Κοινότητα. Δεν είναι λοιπόν δυνατό να πραγματοποιηθεί έγκυρος υπολογισμός του ντάμπινγκ.

46. Συνεκτιμώντας τα ανωτέρω και για λόγους διαφάνειας της έρευνας, το εθνικό περιθώριο ντάμπινγκ, υπολογιζόμενο με τη μέθοδο σύγκρισης μεταξύ σταθμισμένων μέσων όρων και εκφραζόμενο ως ποσοστό της τιμής εισαγωγής CIF στα σύνορα της Κοινότητας πριν από την καταβολή του δασμού, ήταν 18,5%.

3. Εξέλιξη των εξαγωγών με τιμές ντάμπινγκ σε περίπτωση κατάργησης των μέτρων

Η βιομηχανική πολιτική της ΛΔΚ όσον αφορά το FeMO

47. Όσον αφορά την κατάσταση στη ΛΔΚ, από την έρευνα διαπιστώθηκε ότι επί του παρόντος η ΛΔΚ εφαρμόζει μια βιομηχανική πολιτική που στοχεύει στον περιορισμό των εξαγωγών FeMo. Αυτό φαίνεται καθαρά από τα πρόσφατα μέτρα που έλαβαν οι κινεζικές αρχές για το FeMo. συγκεκριμένα: i) η κατάργηση των φορολογικών εκπτώσεων των εξαγωγών FeMo που επεβλήθη πριν από την ΠΕΕ, ii) η επιβολή φόρου στις εξαγωγές FeMo από την 1η Noεμβρίου 2006, iii) η καθιέρωση, από την 1η Ιανουαρίου 2007, συστήματος αδειών εξαγωγής για τις εταιρείες που σκοπεύουν να εξάγουν FeMo και iv) η καθιέρωση, από την 1η Mαρτίου 2007, συστήματος ποσοστώσεων των εξαγωγών το οποίο εφαρμόζεται για τις εταιρείες που έχουν λάβει άδεια εξαγωγής FeMo (βλ. αιτιολογική σκέψη 31 ανωτέρω).

Κατάσταση του συνεργαζόμενου παραγωγού της ΛΔΚ

48. Υπενθυμίζεται ότι μόνον ένας κινέζος παραγωγός συνεργάστηκε με την έρευνα και ότι ο εν λόγω παραγωγός δεν είχε πραγματοποιήσει εξαγωγές στη διάρκεια της ΠΕΕ αλλά μόνο περιορισμένες πωλήσεις FeMo στην εγχώρια αγορά. Η κατάσταση αυτής της μικρής εταιρείας δεν επιτρέπει παρεκτάσεις για τους κινέζους παραγωγούς.

49. Το ποσοστό χρησιμοποίησης της ικανότητας παραγωγής της εταιρείας ήταν χαμηλότερο του 1%. Εν τούτοις, λαμβάνοντας υπόψη τη νέα πολιτική που εφαρμόζουν οι κινεζικές αρχές στο βιομηχανικό κλάδο του FeMo (βλ. αιτιολογικές σκέψεις 31 και 42), θεωρείται ιδιαίτερα απίθανο να μπορέσει η εταιρεία να χρησιμοποιήσει σημαντικό μέρος της ικανότητας αυτής. Πράγματι, η εταιρεία παρήγαγε περιορισμένες και φθίνουσες ποσότητες FeMo στη διάρκεια της τελευταίας τριετίας πριν από την ΠΕΕ και δεν είχε εξαγωγικές πωλήσεις. Στην πράξη, η εταιρεία θα μπορούσε να θεωρηθεί ως περιστασιακός παραγωγός FeMo που πραγματοποιεί σποραδικές πωλήσεις του υπό εξέταση προϊόντος. Θα ήταν, επομένως, δύσκολο για την εταιρεία να αποκτήσει άδεια εξαγωγής και να της χορηγηθεί ποσόστωση εξαγωγής, δεδομένου ότι όλα τα ανωτέρω βασίζονται στις προηγούμενες εξαγωγικές επιδόσεις και στοιχεία της παραγωγικής δραστηριότητας. Επομένως, στο μέλλον ο συγκεκριμένος κινέζος παραγωγός είναι πιθανό να μην έχει πλέον δικαίωμα εξαγωγής FeMo στην Κοινότητα. Με δεδομένες τις εν λόγω σποραδικές παραγωγικές δραστηριότητες την τελευταία διετία και βάσει της νέας κινεζικής πολιτικής που εφαρμόζεται στον κλάδο παραγωγής FeMo, δηλ. της σκοπούμενης από τις κινεζικές αρχές ρύθμισης των εξαγωγών FeMo που προαναφέρθηκε, δεν είναι πιθανή η επανάληψη οποιουδήποτε σημαντικού όγκου εξαγωγών στην Κοινότητα από την εταιρεία αυτή στο άμεσο μέλλον. Σε κάθε περίπτωση, οι διαπιστώσεις για την εταιρεία αυτή δεν κρίνονται αντιπροσωπευτικές.

Αναξιοποίητη παραγωγική ικανότητα και αποθέματα άλλων παραγωγών της ΛΔΚ

50. Καμία αξιόπιστη πληροφορία για την παραγωγική ικανότητα, τις ποσότητες, τα αποθέματα και τις πωλήσεις δεν ήταν διαθέσιμη για τις μη συνεργασθείσες εταιρείες. Στο θέμα αυτό, η EUROALLIAGES υποστήριξε ότι υπάρχει σημαντική εφεδρική και διαθέσιμη παραγωγική ικανότητα στη ΛΔΚ, καθώς επίσης και πληροφορίες για επανέναρξη εξορυκτικών δραστηριοτήτων από τις κινεζικές εταιρείες σε μια από τις σπουδαιότερες περιοχές εξόρυξης στη ΛΔΚ. Η EUROFER, από την άλλη, υποστήριξε ότι ο κινεζικός τομέας FeMo βρίσκεται σε φάση παγίωσης και αναδιάρθρωσης και ότι οι εταιρείες που δεν τηρούν το νέο κινεζικό κανονιστικό πλαίσιο απειλούνται με κλείσιμο, γεγονός που υπονομεύει κάθε πιθανή αύξηση της παραγωγικής ικανότητας και του όγκου παραγωγής. Με άλλα λόγια, οι πληροφορίες που περιλαμβάνονται στο φάκελο ως προς την τρέχουσα και τη μελλοντική αναξιοποίητη παραγωγική ικανότητα, τα αποθέματα κ.λπ. δεν είναι απόλυτα τεκμηριωμένες.

51. Ωστόσο, για να υπάρξει μια έγκυρη ένδειξη σχετικά με τη μελλοντική εξαγωγική συμπεριφορά των κινέζων παραγωγών, θεωρήθηκε ότι οι εξαγωγικές τους δραστηριότητες κατά τη μακρά περίοδο αναστολής των μέτρων αντιντάμπινγκ αποτελούν την καταλληλότερη απόδειξη ως προς τις μελλοντικές τάσεις. Υπενθυμίζεται ότι με βάση τις διαθέσιμες πληροφορίες από τη Eurostat, οι κινεζικές εξαγωγές FeMo στην Κοινότητα από άλλους παραγωγούς εκτός από το συνεργαζόμενο παραγωγό ήταν αμελητέες κατά την ΠΕΕ. Παρά την αναστολή του δασμού αντιντάμπινγκ 22%, οι κινεζικές εισαγωγές στην Κοινότητα μετά την ΠΕΕ έχουν παραμείνει χαμηλές. Αυτό αποτελεί σαφή ένδειξη ότι οι μη συνεργαζόμενες εταιρείες δεν έχουν σοβαρό ενδιαφέρον για την κοινοτική αγορά και ότι αυτή η έλλειψη ενδιαφέροντος κατά πάσα πιθανότητα θα συνεχιστεί στο άμεσο μέλλον.

Επίπεδο τιμών στην κοινοτική αγορά

52. Όπως αναφέρθηκε στις αιτιολογικές σκέψεις 2 έως 5, από τον Οκτώβριο του 2006 ανεστάλη ο δασμός αντιντάμπινγκ που εφαρμόζεται στις εισαγωγές FeMo καταγωγής ΛΔΚ. Σύμφωνα με τα σχετικά δεδομένα της Eurostat, αυτό έχει οδηγήσει σε μέτρια αύξηση των εισαγωγών κινεζικού FeMo. Πράγματι, κατά την περίοδο Οκτώβριος 2006 - Αύγουστος 2007 οι εισαγωγές κινεζικού FeMo στην Κοινότητα (EΕ 27) ανήλθαν σε 846 τόνους περίπου, σε σύγκριση με 13,8 τόνους κατά την ΠΕΕ. Σε βάση παρέκτασης, οι εν λόγω 846 τόνοι αντιπροσωπεύουν μερίδιο αγοράς μικρότερο από το 2,5% της κοινοτικής αγοράς της ΕΕ 27. Επιπροσθέτως, φαίνεται ότι σε 12μηνη βάση οι κινεζικές εισαγωγές στην ΕΕ 27 είναι μικρότερες από το 8% των εισαγωγών στην ΕΕ 15 κατά την αρχική έρευνα. Οι εισαγωγές αυτές είναι πολύ μικρότερες από εκείνες που προέρχονται από τις μείζονες τρίτες χώρες εξαγωγής στην Κοινότητα (δηλ. τη Χιλή, την Αρμενία και τη Ρωσία). Επιπροσθέτως, το γεγονός ότι, παρά την αναστολή του σημαντικού δασμού αντιντάμπινγκ 22,5%, η αύξηση των κινεζικών εξαγωγικών πωλήσεων στην Κοινότητα ήταν μέτρια, δείχνει ότι οι κινέζοι παραγωγοί έχουν βρει άλλες αγορές. Επιπλέον, θα μπορούσαν πάντα να στραφούν στην εγχώρια αγορά τους για τους λόγους που αναφέρθηκαν στις αιτιολογικές σκέψεις 31 και 42. Σημειώνεται ότι οι τιμές των πωλήσεων στην Κοινότητα (δηλ. οι τιμές των εισαγωγών, συμπεριλαμβανομένων των εισαγωγών από τη ΛΔΚ και των τιμών των κοινοτικών παραγωγών) αυξήθηκαν έξι φορές μεταξύ της αρχικής έρευνας και της ΠΕΕ. Διαπιστώθηκε ότι μετά την ΠΕΕ, όταν τα μέτρα είχαν ανασταλεί, η μέση τιμή των κινεζικών εισαγωγών αυξήθηκε κατά 15% περίπου και έφθασε το επίπεδο της μέσης τιμής των εισαγωγών από άλλες πηγές (π.χ. τη Χιλή, το Ιράν και τη Ρωσία). Με άλλα λόγια, οι κινεζικές εισαγωγές μετά την ΠΕΕ δεν είναι χαμηλότερες από τις τιμές των άλλων παικτών στην κοινοτική αγορά, αλλά «ακολουθούν το ρεύμα».

Σχέση μεταξύ των τιμών εξαγωγής σε τρίτες χώρες και του επιπέδου τιμών στην Κίνα

53. Δεν υπάρχουν αξιόπιστες και επαληθεύσιμες πληροφορίες σχετικά με το επίπεδο τιμών στην Κίνα. Από τα δεδομένα του μοναδικού συνεργαζόμενου κινέζου παραγωγού προκύπτει ότι οι τιμές των εγχώριων πωλήσεών του είναι σχετικά χαμηλές. Εν τούτοις, επειδή οι εν λόγω εγχώριες πωλήσεις ήταν σποραδικές, οι πληροφορίες αυτές είναι φυσικό να μην επαρκούν για την εξαγωγή συγκεκριμένου συμπεράσματος ως προς την πιθανότητα επανάληψης της πρακτικής ντάμπινγκ στις εξαγωγές προς την Κοινότητα, σε περίπτωση κατάργησης των μέτρων. Επιπροσθέτως, δεν αναγνωρίστηκε ΚΟΑ το οποίο θα είχε επιτρέψει τη σωστή σύγκριση των κινεζικών εγχώριων τιμών με τις τιμές των εξαγωγών. Σημειώνεται, πάντως, ότι το περιθώριο ντάμπινγκ που επιβλήθηκε για τις σχεδόν μηδενικές εξαγωγές κατά την ΠΕΕ (18,5%) είναι σημαντικά χαμηλότερο από το περιθώριο ντάμπινγκ που είχε επιβληθεί στην αρχική έρευνα (38,5%). Με δεδομένη τη φαινόμενη αύξηση, περίπου κατά 15%, των τιμών των κινεζικών εξαγωγών μετά την ΠΕΕ, φαίνεται ότι σήμερα οποιεσδήποτε εξαγωγές από τη ΛΔΚ στην Κοινότητα δεν θα πραγματοποιούντο, κατά πάσα πιθανότητα, σε τιμές ντάμπινγκ.

Σχέση μεταξύ των τιμών εξαγωγής σε τρίτες χώρες και του επιπέδου τιμών στην Κοινότητα

54. Οι στατιστικές πληροφορίες που υποτίθεται ότι έχουν βάση τις κινεζικές εξαγωγικές στατιστικές και υποβλήθηκαν από τον κοινοτικό κλάδο παραγωγής έδειξαν ότι στη διάρκεια της ΠΕΕ και μεταγενέστερα, οι τιμές των κινεζικών εξαγωγών σε τρίτες χώρες κυμαίνονταν κατά μέσον όρο στο ίδιο επίπεδο με τις τιμές των κινεζικών εξαγωγών στην Κοινότητα. Αυτό το γεγονός ίσως δείχνει ότι οι κινέζοι παραγωγοί δεν διαφοροποιούν σε μεγάλο βαθμό τις πολιτικές τους ως προς τις τιμές εξαγωγής ανάλογα με την εξαγωγική αγορά και, επομένως, δεν υπάρχει κίνητρο ούτε πιθανότητα οι παραγωγοί να στρέψουν τις εξαγωγές τους στην κοινοτική αγορά.

Εγχώρια ζήτηση στην Κίνα

55. Οι διαθέσιμες πληροφορίες δείχνουν ότι στη ΛΔΚ υπάρχει πολύ σημαντική εγχώρια ζήτηση για την παραγωγή FeMo της χώρας. Επιπροσθέτως, όπως αναφέρθηκε στην αιτιολογική σκέψη 42, η ΛΔΚ έχει αναπτύξει μια ολοκληρωμένη δέσμη μέτρων που στοχεύουν στην κατοχύρωση της προμήθειας FeMo στο μέλλον. Παρ’ όλο που είναι γνωστό ότι τέτοιες πολιτικές περιορισμού των εξαγωγών μπορούν να αλλάξουν πολύ γρήγορα, η ΛΔΚ δεν έχει κίνητρο να τις αλλάξει στο άμεσο μέλλον.

4. Συμπέρασμα

56. Η Επιτροπή, για να εξετάσει αν υπάρχει ενδεχόμενο επανάληψης του ντάμπινγκ σε περίπτωση κατάργησης των μέτρων, συγκέντρωσε και επαλήθευσε όλες τις διαθέσιμες πληροφορίες.

57. Από αυτή την εξέταση προέκυψε ότι, ενώ μπορεί να υπάρχουν μερικές αναξιοποίητες παραγωγικές ικανότητες στη ΛΔΚ, αυτό δεν θα μπορούσε να οδηγήσει σε επανάληψη σημαντικών εξαγωγών προς την Κοινότητα σε περίπτωση λήξης της ισχύος των μέτρων, διότι η κινεζική βιομηχανική πολιτική στον τομέα του FeMo στοχεύει στον περιορισμό των εξαγωγών και, σε κάθε περίπτωση, δεν υπάρχει προφανές κίνητρο ως προς τις τιμές που θα μπορούσε να στρέψει τις πωλήσεις προς την Κοινότητα. Κατά συνέπεια, δεν υπάρχει λόγος να θεωρηθεί ότι ο όγκος των κινεζικών εξαγωγών θα είναι σημαντικός, τουλάχιστον στο άμεσο μέλλον, αλλά το σημαντικότερο είναι ότι οι ενδεχόμενες εξαγωγές αυτές δεν αναμένεται να γίνουν σε τιμές ντάμπινγκ, όπως κατέδειξε η αρχική έρευνα.

58. Συνεπώς, δεδομένου ότι δεν υπάρχει καμία πιθανότητα να επαναληφθούν από την εμπλεκόμενη στη διαδικασία χώρα εξαγωγές σε τιμές ντάμπινγκ που θα μπορούσαν να προκαλέσουν ζημία, δεν υπάρχει καμία ανάγκη να αναλυθούν η πιθανότητα επανάληψης της ζημίας και το συμφέρον της Κοινότητας. Ως εκ τούτου, τα μέτρα σχετικά με τις εισαγωγές FeMo καταγωγής ΛΔΚ πρέπει να καταργηθούν και η σχετική διαδικασία να περατωθεί.

Δ. ΑΠΟΚΑΛΥΨΗ

59. Τα ενδιαφερόμενα μέρη ενημερώθηκαν για τα ουσιώδη πραγματικά δεδομένα και τις εκτιμήσεις βάσει των οποίων η Επιτροπή σκόπευε να προτείνει την κατάργηση των ισχυόντων μέτρων κατά της ΛΔΚ και την περάτωση της σχετικής διαδικασίας. Όλα τα μέρη είχαν τη δυνατότητα υποβολής σχολίων. Κανένα μέρος δεν ήταν αντίθετο με τις διαπιστώσεις που προαναφέρθηκαν.

60. Συνάγεται, επομένως, το συμπέρασμα ότι, επειδή δεν υπάρχει πιθανότητα επανάληψης εξαγωγών σημαντικών ποσοτήτων FeMo από τη ΛΔΚ στην Κοινότητα σε τιμές ντάμπινγκ, τα μέτρα πρέπει να καταργηθούν και η διαδικασία να περατωθεί,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα μέτρα αντιντάμπινγκ που επιβλήθηκαν με τον κανονισμό (ΕΚ) αριθ. 215/2002 του Συμβουλίου στις εισαγωγές σιδηρομολυβδαινίου καταγωγής Λαϊκής Δημοκρατίας της Κίνας καταργούνται και η διαδικασία σχετικά με τις εν λόγω εισαγωγές περατώνεται.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2117/2005 (ΕΕ L 340 της 23.12.2005, σ. 17).

[2] ΕΕ L 35 της 6.2.2002, σ. 1.

[3] ΕΕ L 293 της 24.10.2006, σ. 15.

[4] ΕΕ L 190 της 21.7.2007, σ. 1.

[5] ΕΕ C 262 της 31.10.2006, σ. 28.